Maui of Māui is ’n groot held in die Polinesiese mitologie. Verhale oor sy dade word in feitlik elke Polinesiese land vertel. Maui word meestal as ’n volle of halfgod beskou; op sommige plekke is hy menslik (Tregear 1891:233). In die Maori-mitologie is Maui ’n kultuurheld wat bekend is vir sy uitbuitery en skelmstreke. Sy laaste, noodlottige slenter was toe hy – in ’n poging om die mens onsterflik te maak – in ’n wurm verander, by die slapende godin Hine-nui-te-pō se vagina ingekruip en haar liggaam deur haar mond probeer verlaat het. Hy is deur die lawaglasskerwe in haar vagina middeldeur gesny. Tu se afstammelinge (die mens) het vermeerder en nie die dood geken nie, tot met Maui-tikitiki se generasie (Biggs 1966:449). Maui is die seun van Taranga, die vrou van Makeatutara. Hy het ’n wonderbaarlike geboorte: Sy ma gooi haar vroeggebore baba in die see, toegedraai in ’n haarlok uit haar bolla (tikitiki) – vandaar Maui se volle naam, Maui-tikitiki-a-Taranga. Seegeeste ontdek hom en draai hom in seegras toe.